Оуен Шиърс
Жребче на живия плет

Превод от английски: Светослав Митев, 2002

chitanka.info

Първо видяхме само кобилата,

и нейния корем, издут и празен,

счупения восък на нейните гърди,

стоеше там, провесила глава край плета,

в очакване да стане нещо.

А после и плацентата, захвърлена до нея:

подобно рибено желе,

кървави отпуснати пипала, чиста кожа,

която хлъзга се по лапад и коприва.

Отхапаната пъпна връв

като червено и стоманено въже.

И жребчето накрая,

пометнато в живия плет,

оттам търкулнато по склона,

с крака недъгави и меки,

с копита кашкави, ненужни.

Овесено на трънката,

то още мръщи своите бърни.

Застинал търпелив зародиш,

който чака сред полето

да се върне в някоя утроба.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.